Rīgā, 2022.gada 28.oktobrī

Ozolnieku Sporta skolas vecākiem

Cienījamie vecāki!

Paldies jums par sniegto atbalstu izglītības iestādes akreditācijā un izglītības iestādes vadītāja profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Ozolnieku Sporta skolas un tās īstenotās izglītības programmas [*Airēšanas slaloms*](https://is.viis.gov.lv/Pages/Institutions/EducationProgramLicences/View.aspx?id=58911&Source=https%253a%252f%252fis.viis.gov.lv%252fPages%252fInstitutions%252fEducationProgramLicences%252fDefault.aspx) *(20V813001)*, *Florbols* *(20V813001)*, *Futbols (30V813001),* [*Volejbols*](https://is.viis.gov.lv/Pages/Institutions/EducationProgramLicences/View.aspx?id=58914&Source=https%253a%252f%252fis.viis.gov.lv%252fPages%252fInstitutions%252fEducationProgramLicences%252fDefault.aspx) *(20V813001),* [*Vieglatlētika*](https://is.viis.gov.lv/Pages/Institutions/EducationProgramLicences/View.aspx?id=58915&Source=https%253a%252f%252fis.viis.gov.lv%252fPages%252fInstitutions%252fEducationProgramLicences%252fDefault.aspx) *(20V813001),* ir akreditējamas uz 6 gadiem ar nosacījumu pēc diviem gadiem vērtēt kritēriju *Izglītības turpināšana un nodarbinātība*, kas novērtēts ar kvalitātes vērtējuma līmeni “Jāpilnveido”. Savukārt izglītības iestādes vadītāja darbs tiek vērtēts pamatā ar kvalitātes līmeni “Labi”, tādējādi atzīstot, ka izglītības iestādes vadītājs ir kompetents un zinošs, prot deleģēt uzdevumus padotajiem, kas nodrošina ātru un operatīvu jautājumu atrisināšanu. Pieņem lēmumus, un nodrošina uzraudzību par pieņemto lēmumu izpildi.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar izglītības iestādes vadītāju, vadītāja vietniekiem, pedagogiem, vecāku pārstāvjiem un izglītojamajiem.
2. 5 mācību treniņu vērošana klātienē;
3. Izglītības iestādes apskate kopā ar iestādes vadītāju.
4. Dokumentu un informācijas analīze (izglītības iestādes pašnovērtējuma ziņojums, izglītības iestādes attīstības plānošanas dokuments, vērtēšanas kārtība, e-klase, audzināšanas darba prioritātes trim gadiem).
5. Attālināto mācību izpēte.
6. Situāciju analīze (attālināti) par pedagoģijas, skolvadības un izglītības iestādes aktuālās darbības jautājumiem.
7. Tīmekļvietnes <https://www.ozolniekusportaskola.lv/> informācijas izpēte.

Kā svarīgākos turpmākajos gados skolai veicamos darbus akreditācijas ekspertu komisija ir noteikusi sekojošo, ka:

1. Ir nepieciešams organizēt *Karjeras diena* vai meistarklases ar pazīstamu sportistu dalību un izglītojamo informēšanu par karjeras iespējām sporta nozarē.
2. Aktivizēt un pilnveidot izglītojamo piedalīšanos vietējā, nacionālā un starptautiskā mēroga sacensībās, lai izglītojamajiem būtu iespējas pilnveidoties un saskatīt profesijas nozīmīgumu un motivētu izglītojamos tālākai izglītības turpināšanai sporta jomā.
3. Ir nepieciešams apkopot un analizēt datus par izglītojamo sacensību rezultātiem.
4. Lai pilnveidotu, izglītības programmas *Volejbols*, izglītojamo meistarības izaugsmi nepieciešams iegādāties volejbola precizitātes trenažieri.
5. Izglītības programmā *Vieglatlētika* nepieciešams papildināt inventāra klāstu ar 15 cm zemām barjerām un dalībai sacensībās iegādāties specializētos vieglatlētikas apavus (naglu kurpes).
6. Nepieciešams turpināt mērķtiecīgi veidot vienotu un stabilu atbalsta sistēmu vecāku iniciatīvām, veidojot vecākiem vienotu izpratni par organizācijas darbības kultūru, vīziju, misiju, darbības prioritātēm, kas nosaka veicamos uzdevumus gan īstermiņā, gan ilgtermiņā un dot iespēju iesaistīties visiem vecākiem savu kompetenču robežās.

Novēlu jums sekmīgu turpmāko sadarbību ar izglītības iestādes vadību un pedagogiem!

Akreditācijas ekspertu komisijas vadītāja Guna Smiltniece